CPNดึงดูดกองทุนสหรัฐเข้าลงทุน
ติดดัชนีMSCIครั้งแรกดันหุ้นวิ่งเซ็นมาเลเซียร่วมทุนใกล้จบแล้ว
22 พ.ย. 2555

ติดดัชนีMSCIครั้งแรกดันหุ้นวิ่งเซ็นมาเลเซียร่วมทุนใกล้จบแล้ว
“เซ็นทรัลพัฒนา” เผยหุ้นได้รับเลือกเข้าดัชนี MSCI ดึงดูดสถาบันต่างชาติถือหุ้น หนุนราคาเพิ่มขึ้น ลดความผันผวน
นายนริศ เชยกลิ่น รองกรรมการผู้จัดการใหญ่สายงานการเงินและบัญชี และสายงานบริหารทรัพย์สิน บริษัท เซ็นทรัลพัฒนา (CPN) เปิดเผยว่า CPN ได้รับเลือกเข้าคำนวณในดัชนี MSCI Global Standard Indices เป็นครั้งแรก ทำให้กองทุนต่างประเทศขนาดใหญ่สามารถลงทุนได้ โดยเฉพาะกองทุนจากสหรัฐอเมริกา ซึ่งมักจะใช้ MSCI เป็นตัวอ้างอิงในการลงทุน เมื่อมีกองทุนขนาดใหญ่เข้ามาลงทุนก็จะผลักดันให้ราคาหุ้นดีขึ้น และข้อดีของนักลงทุนกลุ่มนี้คือถือลงทุนยาว
ทั้งนี้ ยอมรับว่าในปีนี้ตัวเลขการเงินหลายๆ ตัวของ CPN ทำสถิติสูงสุด ไม่ว่าจะเป็นยอดขาย ราคาหุ้นและแง่ของมูลค่าหลักทรัพย์ตามราคาตลาด (มาร์เก็ตแคป) ซึ่งขณะนี้แตะถึงระดับ 1.5 แสนล้านบาท เพิ่มขึ้นเกือบเท่าตัวจากต้นปีอยู่ที่ระดับ 8.2 หมื่นล้านบาท 
สาเหตุน่าจะมาจากผลประกอบการที่เติบโตค่อนข้างสูง โดยงวด 9 เดือนรายได้อยู่ที่ 1.3 หมื่นล้านบาท เติบโตถึง 42% กำไรสุทธิพุ่งขึ้น 155% 
นอกจากนี้ เมื่อเซ็นทรัลเวิล์ดที่ถูกเผา และเซ็นทรัลลาดพร้าวกลับมาเปิดได้ตามปกติ ขณะที่การขยายสาขาไปยังต่างจังหวัดเป็นไปตามแผนที่วางไว้ และมีการขยายตัวที่ดี ทำให้นักลงทุนคลายความกังวลและมองเห็นโอกาสที่บริษัทจะเติบโตได้อีก จากรูปแบบธุรกิจที่วางไว้ โดยขยายสาขา 34 แห่งต่อปี และนำสินทรัพย์ขายเข้ากองทุนอสังหาริมทรัพย์ ซึ่งทำให้บริษัทมีเงินทุนใช้ขยายกิจการต่อไป 
สำหรับแผนการขยายธุรกิจไปยังต่างประเทศ บริษัทให้ความสนใจในประเทศมาเลเซีย อินโดนีเซีย พม่า และเวียดนาม โดยล่าสุดได้บันทึกสัญญาความร่วมมือเบื้องต้น (เอ็มโอยู) กับคู่ค้าในประเทศมาเลเซีย และอยู่ระหว่างการตรวจสอบฐานะการเงินเพื่อร่วมลงทุนพัฒนาห้างสรรพสินค้าในมาเลเซีย คาดว่าต้นปีหน้าคงจะได้ข้อสรุปหรือมีความชัดเจนมากขึ้น 
ขณะเดียวกันบริษัทได้ศึกษาความเป็นไปได้ในประเทศอินโดนีเซียและพม่า รวมถึงยังสนใจลงทุนในจีน แต่จะเป็นการเข้าไปซื้อห้างที่พัฒนาโครงการยังไม่แล้วเสร็จและขาดเงินทุน เนื่องจากรัฐบาลจีนห้ามธนาคารพาณิชย์ปล่อยกู้อสังหาริมทรัพย์ และกำหนดให้ต้องอาศัยทุนของบริษัทเองในการพัฒนา หากขาดด้านเงินทุนต้องหาทุนจากต่างชาติให้เข้าไปร่วม ขณะนี้พบว่ามีผู้ประกอบการหลายรายได้ติดต่อมายัง CPN และบริษัทก็สนใจ เนื่องจากต้นทุนในการลงทุนถูกลง มีราคาส่วนลดถึง 40-50% 
“รายได้จากต่างประเทศกว่าจะเริ่มเห็นเข้ามาอย่างจริงจัง น่าจะเริ่มในปี 2558 เป็นอย่างเร็ว ส่วนรายได้ในปีหน้าคาดว่าจะเติบโตไม่น้อยกว่า 15%” นายนริศ กล่าว